Podlitiek: Brackenfell-brekers en Ace se asbesmoles | Maroela Media
Podlitiek: Brackenfell-brekers en Ace se asbesmoles
Dit was 'n besige week in Suid-Afrikaanse nuus, die hoogtepunte word oudergewoonte in vandag se Podlitiek-episode bespreek, met pittige opmerkings en 'n analise wat so 'n bietjie onder die oppervlak rondkrap.
Die eerste storie wat aangeraak word, is die onlangse konfrontasie tussen ouers en EFF-lede buite 'n skool in Brackenfell. Die feite van die storie sal vir die meeste Maroela Media-lesers bekend wees, maar Podlitiek wonder wat hierdie gebeurtenis beteken in die groter prentjie. Is dit maar net ouers wat hul kinders verdedig, of is daar 'n onderliggende versadigingspunt met die EFF se geboeliery wat bereik word?
Volgende gesels die Podlitiek-span oor Ace Magashule wat op 13 November in die hof moet verskyn. Heelparty boeke en artikels het al die bewerings gemaak dat Magashule die departement van menslike nedersettings as sy persoonlike spaarvarkie beskou het tydens sy ampstyd as Vrystaatse premier. Dit is juis 'n kontrak van R255 miljoen, om glo asbes uit dakke te verwyder, wat hier ter sprake kom. Die belangriker punt is egter wat die ANC gaan doen hieromtrent, siende dat hulle onlangs die instruksie uitgereik het dat lede wat van korrupsie beskuldig word ter syde moet tree totdat die ondersoek afgehandel is.
Laastens praat Podlitiek oor Krieket Suid-Afrika, en AfriForum se regsaksie wat van stapel gestuur is oor die volgehoue politieke inmenging wat tans binne KSA gewaar kan word.